મરમાળી મૂરતિ માવની પ્યારી


અન્ય સંસ્કરણ

મરમાળી મૂરતિ માવની,
પ્યારી પ્યારી લાગે પ્યારી રે... ટેક.

માથે મોળિયું જરકસી,
પે'ર્યા જરકસી જામા ભારી રે;
આવે માણિગર મહાલતો,
કરી માણકીની અસવારી રે... મરમાળી.. ૧

ડોલરિયા સરખો દીસતો,
શ્યામળિયો સુખકારી રે;
જોઈને જીવન પ્રાણને,
મોહી વ્રજતણી સૌ નારી રે... મરમાળી.. ૨

બાંહે બાજૂબંધ બેરખા,
હૈયે હિંડળે હાર હજારી રે;
મીઠડા બોલા માવની,
શોભા ત્રિભુવનથી ન્યારી રે... મરમાળી.. ૩

હેતે સામું જોઈને,
ચોરે ચિતડાને ગિરિધારી રે;
પ્રેમાનંદ કહે જાઉં એની,
બાનકની બલિહારી રે... મરમાળી.. ૪

- ૦ -

પ્રેમાનંદ સ્વામી
ભક્તિપદ